kardosdrur/scandi-wiki huggingface dataset:
Allan Hills 84001

Allan Hills 84001 eller blot ALH 84001 er en meteorit som blev fundet i Allan Hills i Antarktis den 27. december 1984 af en amerikansk meteoritekspedition. Meteoritten havde ved opdagelsen en masse på 1,93 kg, og antages at stamme fra planeten Mars. Meteoritten blev verdenskendt i 1996, da NASA-forskere annoncerede, at de mente at have fundet spor af mikroskopiske fossiler efter bakterier, nanober fra Mars.

Stenen er sandsynligvis en af de ældste i solsystemet, og blev formentlig dannet af smeltet sten for 4,1 milliarder år siden. Man antager, at stenen blev brudt i stykker under et kraftigt meteoritnedslag på Mars for 3,9 til 4,0 milliarder år siden, men blev liggende på planeten. Den blev senere fjernet fra Mars' overflade af et andet nedslag for omkring 15 millioner år siden, og kom ned på Jorden for ca. 13 000 år siden. Disse tal er man nået frem til ved hjælp af radiometrisk datering.

Det er fortsat omdiskuteret, hvorvidt fundet er udtryk for tidligere liv på Mars, eller om der er tale om et resultat af ikke-biologiske processer. Det er endvidere hævdet, at fundet også kan være udtryk for biologisk forurening efter nedslaget på Jorden.

Se også 

 Biosignatur
 Nanobe
 Udenjordisk liv

Eksterne links 
 NASA – ALH 84001-meteoritten

Kilder 

Meteoritter
Mars
Liv i rummet
Antarktis
Yakitori

Ordet yakitori betyder ”grillet” (yaki) ”fugl” (tori), men referer typisk særligt til kylling. Lignende sticks med andre ingredienser som okse, fisk, svin og skaldyr m.fl. klassificeres som kushiyaki (grillede sticks). Uden for Japan og endda også i særlige områder i Japan går disse sticks under navnet yakitori.

Yakitori er små stykker fjerkræ, fisk og grøntsager på bambusspyd, der grilles over en særlig type af kul, og derefter dyppes i en stærk sauce.

Når der bestilles yakitori i Japan, kan der vælges mellem shioyaki og tareyaki. Førstnævnte er grillet med salt og ofte serveret med citron. "Tare" betyder sauce, og tareyaki dyppes i en slags teriyaki sauce, hvorefter den grilles. Saucen kan også serveres apart, som tilbehør.

Ligesom sushi, er yakitori en nationalspise i Japan.

Eksterne henvisninger 

Mad fra Japan
Salomon Frifelt

Salomon Jensen Frifelt (13. februar 1889 på gården Frifelt ved Ølgod – 3. april 1973 sammesteds) var en dansk landmand og forfatter, far til arkæologen Karen Frifelt.

Han har blandt andet skrevet novellesamlingen Lyng (1918) og Mellem to Taarne (1926). Værkerne er ofte lokalhistoriske og afspejler det samfund, han voksede op i. Han skrev f.eks. bogen "Vestjylland og Varde Bank i 75 aar" udgivet af Varde Bank i 1947.

I 1940 kom han på finansloven.

Salomon Frifelt ligger begravet på Bejsnap Kirkegård, og der er rejst en mindesten for ham ved højen Hejbøl Knap i Hejbøl Plantage. Har forfattet teksten på mindestenen samme sted over overlærer Holger Øllgaard (1888-1969).

Eksterne kilder og henvisninger 
 Salomon Frifelt på litteraturpriser.dk
 Om Hejbøl Knap

Faglitterære forfattere fra Danmark
Kunstnere på finansloven (afdøde)
Novelleforfattere fra Danmark
Landmænd fra Danmark
Redaktører fra Danmark
Personer i Dansk Biografisk Leksikon
Danskere i 1900-tallet
Dansksprogede forfattere fra Danmark
Lizete Iesmiņa-Mihelsone

Lizete Iesmiņa-Mihelsone (23. september 1872 – 3. juli 1934) var en lettisk skuespillerinde og operasangerinde.

Iesmiņa-Mihelsone blev født i Lielbērze i Guvernement Kurland. I en alder af 15 år begyndte hun at synge i Jelgavas kirkekor, og fra 1889 i Det Lettiske Selskabs kor sammesteds. Hendes karriere som skuespillerinde og sopran strakte sig over næsten 30 år; 1895–1918 ved Rigas Lettiske Teater, og sidenhen i nogle år ved Letlands Nationalteater. Hun var gift med arkitekt Aleksandrs Mihelsons. Iesmiņa-Mihelsone døde i en alder af 61 år i Riga, Letland, og er begravet på Meža-kirkegården i Riga.

Kildehenvisninger 

Skuespillere fra Letland
Operasangere fra Letland
Knallhart

Knallhart (tysk for Knaldhård) er en tysk spillefilm af Detlev Buck fra 2006, efter en ungdomsroman af Gregor Tessnow.

Handling 

Den femtenårige Michael Polischka (David Kross) må sammen med sin mor Miriam (Jenny Elvers) flytte fra villaen i den velstående bydel Zehlendorf i Vest-Berlin til den fattige og nedslidte, multietniske bydel Neukölln. Dr. Peters (Jan Henrik Stahlberg), morens mangeårige sambo, finder hende ikke længere seksuelt attraktiv og smider hende derfor ud.

Efter at være blevet sat på gaden må de flytte ind i en kommunal lejlighed, mens moren leder efter en mand som kan forsørge dem. Den engle-agtige overklassedreng Polischka bliver mobbet i skolen og må finde nye overlevelsesstrategier i den hårde hverdag. Han bliver udsat for afpresning fra en ungdomsbande. Sammen med skolekammeraterne Crille (Arnel Taci) og Matze (Kai Müller) bryder han ind i en villa i Zehlendorf for at skaffe penge til banden.

Errol (Oktay Özdemir), bandens leder, er imidlertid ikke fornøjet. Men narkohandleren Hamal redder Polischka, og til gengæld må Michael arbejde som pusher for Hamal. Hamal udnytter unge drenge til at levere narkotika for ham, men er samtidig en faderfigur for dem.

Først drejer det sig bare om små mængder, men senere får han en større opgave. Under denne opgave bliver han overrasket, og rygsækken med narkopengene (80 000 euro) havner på et forbipasserende S-tog. Dermed bliver Polischka et problem.

En nat får han overrakt en revolver under Autobahn, for at skyde Errol, som ligger bundet på bakken, eller alternativt sig selv. Efter lang tid følger i morgendæmringen et skud.

I stedet for at tage hjem med sine arbejdsgivere, bestemmer Polischka sig for at melde sig til politiet. Forklaringen for politiet danner filmens rammehandling.

Medvirkende
David Kross: Michael Polischka
Jenny Elvers: Miriam Polischka (mor)
Jan Henrik Stahlberg: Dr. Peters
Oktay Özdemir: Errol
Erhan Emre: Hamal
Kida Ramadan: Barut

Filmpriser 

2006: Deutscher Filmpreis i sølv og i kategorierne
Bedste klip
Bedste musik
2006: Fipresci-juryens pris fra internationale filmkritikere ved Filmfestivalen i Berlin

Eksterne henvisninger
 
Filmside i Tyskland

Dramafilm fra Tyskland
Tyske film fra 2006
Ungdomsfilm fra Tyskland
Kriminalfilm fra Tyskland
Film baseret på bøger
Tysksprogede film
Proailurus

Proailurus var et forhistorisk kødædende pattedyr, der levede for godt 25 mio. år siden. Proailurus var et smalt lille dyr, der løb hurtigt og adræt rundt på jagt efter mindre pattedyr såsom mus. Proailurus er forfader til familien Felidae, der omfatter alle nulevende kattedyr, og den er selv en del af familien.

Eksterne henvisninger 

Kattefamilien
Jenny Elvers

Jenny Elvers, gift Elvers-Elbertzhagen, (født 11. maj 1972 i Amelinghausen) er en tysk skuespillerinde og programleder.

Hun studerede skuespil i Berlin, Hamburg og Chicago, og har virket som skuespillerinde og programleder siden begyndelsen af 1990'erne. Hun er gift med sin agent Goetz Elbertzhagen.

Filmografi 

 1995 – Männerpension (instr: Detlev Buck)
 1996 – Knockin' On Heaven's Door (med Til Schweiger)
 1994 – Otto – Die Serie (med Otto Waalkes)
 1995 – Der Elefant vergisst nie (instr: Detlev Buck)
 1996 – Nikola (fjernsynsserie)
 1998 – Top of the Pops (programleder)
 2006 – Knallhart (instr: Detlev Buck)

Eksterne henvisninger 

 
 Officielle hjemmeside

Skuespillere fra Tyskland
Latvijas Radio

Latvijas Radio (Letlands Radio; forkortet LR) er en statsejet lettisk public service medievirksomhed som formidler nyheder og informationer via radio og internet. Virksomheden blev grundlagt den 1. november 1925, og har siden været beliggende i Letlands hovedstad Riga. Siden 2002 sender Latvijas Radio udsendelser på fem forskellige kanaler på FM-båndet og internet: Latvijas Radio 1, Latvijas Radio 2, Latvijas Radio 3 – Klasika, Latvijas Radio 4 – Doma Laukums og Latvijas Radio 5 – Radio NABA/Saeimas kanāls.

Latvijas Radio er en kulturinstitution i Letland — med hørespil, et radiokor og sanggrupper for børn. Grammofonpladesamlingens arkiver omfatter cirka 200.000 indspilninger. Fra og med den 1. januar 1993 er Latvijas Radio medlem af European Broadcasting Union.

Kildehenvisninger 

Etableret i 1925
Radiostationer fra Letland
Statsejede virksomheder fra Letland
Medievirksomheder fra Letland
Public service-medier
Oktay Özdemir

Inanc Oktay Özdemir (født i 1986 i Berlin) er en tysk skuespiller af tyrkisk afstamning, der muligvis er bedst kendt for sin rolle som Errol i ungdomsfilmen Knallhart fra 2006.

Özdemir skrev og instruerede i sin fritid, selv små teater-projekter. Socialt er han involveret i integrative projekter og teaterworkshops for unge. Han er far til to børn.

Som en skuespiller spiller Özdemir ofte kriminelle, voldelige fyre, i Jargo (2004), men også senere i Knallhart (2006) og Wut (2006).

Filmografi 

 2000: König der Diebe
 2004: Jargo 
 2005: Zeit der Wünsche 
 2005: Tote Hose - Kann nicht, gibt's nicht (TV-film)
 2006: Knallhart
 2006: Wut
 2006: Ein Freund von mir 
 2007: Schwarze Schafe 
 2007: Kronos 
 2007: Leroy
 2008: 1. Mai - Helden bei der Arbeit 
 2009: Vorstadtkrokodile
 2009: Method
 2010: Zeiten ändern Dich 
 2011: Aus Liebe
 2011: Keine Zeit zu Leben
 2012: Nemez
 2016: Meteorstraße
 2017: Bibi & Tina: Tohuwabohu Total
 2017: Ich gehöre Ihm
 2018: Asphaltgorillas

Eksterne henvisninger 
 

Skuespillere fra Tyskland
Arnel Taci

Arnel Taci (født i 1986 i Bosnien-Hercegovina) er en tysk skuespiller.
Han voksede op og gik i skole i Berlin. Han fik sin filmdebut i 2001 med filmen Paule und Julia. Efter medvirkede han i flere serier og blandt andet i ungdomsfilmen Knallhart fra 2006.
Fra 2005 til 2008 spillede han rollen som Costa i serien Türkisch für Anfänger. I 2009 spillede han sammen med sin kollega Elyas M'Barek i serien Doctor’s Diary.
I 2010 havde han en optræden i serien Lowinski Danni.

Arnel Taci kunne ses i biografen i 2012, hvor han igen spillede Costa; denne gang i en spillefilm.

Eksterne henvisninger 
 

Skuespillere fra Tyskland
Filmskuespillere fra Tyskland
Personer fra Bosnien-Hercegovina
Smygehuk Fyr

Smygehuk Fyr () ligger cirka 1½ kilometer vest for Smygehamn i Skåne, er 17 meter høj og konstrueret i jern. Fyrtårnet stod færdigt i 1883, og blev taget ud af drift i 1975 for at blive afløst af Kullagrundet Fyr beliggende længere ude i Østersøen. På foranledning af blandt andre Trelleborgs kommun blev lyset i fyrtårnet tændt igen i april 2001. Smygehuk Fyr ligger ved Smygehuk, det allersydligste punkt i Sverige og den Skandinaviske halvø.

Historie 
Fyret blev oprindeligt drevet med paraffin, men det blev hurtigt erstattet af elektricitet, og fyret blev udstyret med et 1.000 watt glødelampe. Lysets intensitet var på 180.000 Hefner. Den roterende tredjegrads linse spredte lysstrålerne in det rigtige mønster "hvert femte sekund et glimt skiftende mellem rødt og hvidt". I dag roterer linsen ikke længere, og lampen er kun på 60 watt. På trods af denne lave spænding, når lyset stadig omkring 15 kilometer udover havet, og viser hovedsagelig vejen for turister og fiskerbåde.

Kilder 
 

Fyrtårne i Sverige
Bygninger, konstruktioner og anlæg i Skåne län
Charles Hoff

Charles Teilman Hoff  (født 9. maj 1902 i Fredrikstad-20. februar 1985 i Oslo) var en norsk atlet, der konkurrerede i stangspring, længdespring, trespring og sprint. 

Hoff satte verdensrekord i stangspring 22. juli 1922 på Østerbro Stadion i København med 4,12. Han forbedrede sin rekord fire gange, og i 1925 han sprang 4,25 ved en konkurrence i Turku. Hoff var i 1923 norsk rekord indehaver på 400 meter med 49,2, 800 meter med 1,55,9 og i længdespring af 7,32. Efter en turné i USA i 1923, blev han 1926 erklæret professionel fordi han brød mod amatørreglerne. 27. september 1931 sprang han 4,32 i Hønefoss i Norge, men resultatet blev ikke ratificeret af IAAF. Amerikanen Lee Barnes´s vedensrekord var da 4,30 og i 1932 forbedrede hans landsmand William Graber rekorden til 4,37.

Efter at han vendte tilbage til Norge, arbejdede han som et journalist på bladet Idrætsliv og som redaktør af Sportsmanden frem til 1935. Han blev generaldirektør i det norsk-nazistiske Sportsministerium i efteråret 1940 og blev efter krigen i 1947 idømt ni års strafarbejde for forræderi.

Verdensrekorder
4,12 m Østerbro Stadion i København 22. september 1922 
4,21 m Østerbro Stadion i København 22. juli  1923 
4,23 m Oslo, Norge 13. august 1925 
4,25 m Turku, Finland 27. september 1925 

Længdespringere fra Norge
Stangspringere fra Norge
Sprintere fra Norge
Jean-Baptiste Say

Jean-Babtiste Say (født 5. januar 1767, død 15. november 1832) var en fransk økonom, der er kendt for Says lov. Loven siger, at udbuddet aldrig kan overstige efterspørgslen. Hver gang folk sælger en vare (af udbuddet), får de kapital (penge) og skaber derved efterspørgsel, fordi de skal bruge deres penge. Udbuddet af varer indhenter altså aldrig efterspørgslen af varer. Forskere er dog uenige om det var Say, der første gang kaldte den Says lov.

Referencer

Eksterne henvisninger 

Økonomer fra Frankrig
Liberale fra Frankrig
Medlemmer af Kungliga Vetenskapsakademien
VNA

VNA eller vna har flere betydninger:

Videnskab og teknik 
 Netværksanalysator - et måleinstrument for elektrisk kredsløbanalyse, måling af både amplitude og fase.
 Von Neumann-arkitektur

Øvrigt 
 Vietnam News Agency, det officielle nyhedsbureau i Vietnam.
 Vietnamesiske nationale armé - (1949–1955), den regeringstro hær under 1. indokinesiske krig
 Virgin Nigeria Airways - tidligere navn Nigerian Eagle Airlines, det nationale flyselskab i Nigeria.
 Very Nearly Almost - kunsttidsskrift som dokumenterer gadekunst og graffiti.
 Vnà (by) - en by i Nedre Engadin, Graubünden, Schweiz.

Koder 
 IATA - flyvepladskode for Saravane Airport, Salavanprovinsen, Laos.
 ICAO - flyvepladskode for Empresa Aviación Interamericana, Uruguay.
Spektrumanalysator

En spektrumanalysator er et måleinstrument til at måle et signals frekvensindhold. Hvor et oscilloskop måler signalstyrken som funktion af tiden, så måler en spektrumanalysator signalstyrken som funktion af en varierende filtercenter-frekvens. Filtercenter-frekvensen er centrum i et mere eller mindre smalt selvvalgt båndpasfilter frekvensinterval.

En typisk spektrumanalysator fungerer ved, at den skanner over mange frekvenser og måler om der er noget signal på dem og viser en graf med signalstyrken som funktion af frekvensen. I grafen er frekvensen på x-aksen og signalstyrken på y-aksen.

Dette instrument er et af de vigtigste i et elektronisk laboratorium.

PC baseret spektrumanalysator 
Fra ca. år 2000 er der dukket flere PC baserede spektrumanalysatorer frem nogle endda som selvbyg. Man bør være opmærksom på om softwaren til spektrumanalysatoren virker fornuftigt. Fordelen ved en PC baseret spektrumanalysator er at den kan være fleksibel.

Teknisk 

En stor del af en analog spektrumanalysator fungerer ligesom de fleste radiomodtagere – som en superheterodynmodtager. Herudover er isat en (udkobelbar) forstærker med logaritmisk overføringsfunktion, lige før AM-detektoren.

Ligesom et oscilloskop har spektrumanalysatoren en justerbar savtakgenerator, som styrer superheterodynmodtagerens eventuelle HF-filter og lokaloscillator – og samtidig anvendes savtakgeneratorens signal til at skanne henover skærmen.

Det skal bemærkes, at spektrumanalysatorer normalt har to eller tre blandingstrin med hvert deres filtre for at sikre, at superheterodynmodtageren dæmper eventuelle spejlsignaler meget.

Her er et eksempel på en tripelsuper 0-1,75GHz analog spektrumanalysatorer som selvbyg.

Kilder/referencer

Se også 
 Netværksanalysator
 Panoramamodtager

Elektroniske måleinstrumenter
Radioteknik
Fausing Kirke

Fausing Kirke ligger i landsbyen Fausing ca. 15 km Ø for Randers (Region Midtjylland). Indtil Kommunalreformen i 2007 lå den i Sønderhald Kommune (Århus Amt), og indtil Kommunalreformen i 1970 lå den i Sønderhald Herred (Randers Amt).

Kor og skib er opført i romansk tid af granitkvadre over skråkantsokkel. Syddøren er bevaret i brug, den er kantet af en rundstav og har glat tympanon. Norddøren kan spores i murværket. Nogle romanske vinduer er bevaret som tilmurede nicher. I korets sydmur er bevaret et lavtsiddende vindue, som muligvis er et spedalskhedsvindue. Sydmurens kvadre er noget forvitret, muligvis har kirken været udsat for brand. Allerede i romansk tid har kirken fået tilføjet et tårn, tårnets øvre del blev nedtaget i begyndelsen af 1800-tallet og erstattet med en tagrytter, som blev fornyet i 1923. Våbenhuset er opført i sengotisk tid, i våbenhusets østmur er indmuret en romansk gravsten.

Kor og skib har fået indbygget hvælv i sengotisk tid. I hvælvet har man fundet kalkmalerier og kalkmalede adelsvåben, som blev istandsat i 1886 af Magnus Petersen, i 1962 blev de atter overkalket. Altertavlen er fra o.1650, den brogede staffering er udført af Ernst Trier i 1958.

Døbefonten af malm menes støbt i begyndelsen af 1300-tallet, den bægerformede kumme bæres af tre mandsfigurer, der kunne opfattes som de tre verdensfloder Eufrat, Tigris og Nilen. Prædikestolen er fra o.1635, i felterne ses relieffer af Korsfæstelsen, evangelisterne og Troen. Der er bevaret to herskabsstole, som nu er opstillet i tårnbuen, de knytter kirken til ejerne af Gammel Estrup, som ejede kirken ind til nyere tid.

I tårnrummet er opstillet en figurgravsten fra 1584 over Gregers Ulfstand Truedsen til Torup og Estrup (død 1582) og fru Karen Banner samt deres søn Trud.

Eksterne kilder og henvisninger 

 Fausing Kirke  på gravstenogepitafier.dk
 Fausing Kirke  på nordenskirker.dk
 Fausing Kirke  hos KortTilKirken.dk

Kirker i Norddjurs Kommune
Kirker i Århus Stift
Kirker i Randers Amt
Anton Geist

Anton Geist er en dansk journalist og indlandsredaktør på Dagbladet Information.

Geist har studeret litteraturvidenskab på Københavns Universitet 2001–2007 og sammenlignende litteratur på Ludwig-Maximilians-Universität München 2004–2005.
Siden 2008 har han været tilknyttet Information.

Geist har bl.a. dækket Brorsons Kirke-sagen, afdækket fangemishandling i Irak og med Ulrik Dahlin afsløret Statsløse-sagen.

I 2008 påviste han at Christopher Arzrouni havde plagieret dele af en amerikansk anmeldelse af Naomi Kleins bog Chokdoktrinen.

Sammen med sin bror Esben Geist har Anton Geist skrevet bogen De afviste.

Geist har modtaget Berlingske Journalisters Pris, Prisen for Fremragende Undersøgende Journalistik i aviskategorien og i bogkategorien samt Cavling-prisen. Hans kollegaer fra Information indstillede ham til 2009 Cavling-prisen.
Året efter indstillede Christian Jensen Geist sammen med 5 andre fra Information til 2010 Cavlingprisen for dækningen af de såkaldte war logs.
Igen i 2011 var Geist indstillet til Cavling-prisen, da for den afdækning af statsløse-sagen han havde gennemført med Ulrik Dahlin.
Ikke mindre end 6 indstillinger pegede på de to,
og de vandt da også prisen.

Henvisninger

Eksterne henvisninger 
 Interview med Anton Geist i Universitetsavisen, Februar, 2012, s. 4-5

Journalister fra Danmark
Journalister ved Dagbladet Information
Cavlingprismodtagere
Knopstang

En knopstang er et uundværligt stykke værktøj for anlægsgartnere og brolæggere. Knopstangen anvendes især ved sætning af kantsten og andre større sten- og betonelementer. Med moderate stød bankes elementet på plads typisk i et betonunderlag.

Knopstangen er en ca. 4 cm tyk, og 120 til 125 cm lang jernstang, som i den ene ende er fladet ud som en mejsel og i den anden ende er påmonteret en kugle med diameter på 6 til 7 cm. Kuglen kan være af jern (ud i et med stangen) eller nylon (skrues på).
Med den ret store vægt er knopstangen ideel til at bryde hårde materialer som f.eks. beton samt løsne hård jord og komprimeret stabil. Knopstangen er desuden ideel som brækstang i utallige situationer.

Kilder 

Anlægsgartneri
Håndværksudtryk
VM i nordisk skiløb 2005

Verdensmesterskaberne i nordisk skiløb 2005 blev arrangeret af FIS og afviklet i Oberstdorf i Tyskland i perioden 16. – 27. februar 2005. Oberstdorf var for anden gang vært ved et VM; første gang var VM 1987. 

Ved stævnet vendte skihop på lille bakke for hold tilbage på programmet, efter at det ikke havde været med to år forinden. De dobbelte langrendsløb med henholdsvis klassisk og fri stil blev forlænget i forhold til VM to år før. Nu blev kvindernes løb på to gange 7,5 km mod tidligere to gange 5 km, mens mændenes løb tilsvarende blev forøget fra to gange 10 km til to gange 15 km. Endvidere kom holdsprint på programmet denne gang. Endelig kom der en ændring i tidsberegningen i nordisk kombineret, hvor 1 point forskel i skihop tidligere havde udløst 1,5 sekunders forskel i langrend, så det nu svarede til 1 sekund.

Medaljevindere

Langrend

Mænd

Kvinder

Nordisk kombination

Skihop

Mænd

Medaljetabel

Kilder / eksterne henvisninger 
 FIS Nordic World Ski Championships 2005, langrend    
 FIS Nordic World Ski Championships 2005, nordisk kombineret    
 FIS Nordic World Ski Championships 2005, skihop    

Sport i 2005
Skisport i Tyskland
Nathan Deal

John Nathan Deal (født 25. august 1942 i Millen, Georgia) er en amerikansk politiker. Han  var den 82. guvernør for den amerikanske delstat Georgia fra 2011-19. Deal har siden 1995 været medlem af det Republikanske parti.

Deal blev valgt til Repræsentanternes Hus i 1992 for det Demokratiske parti. Han skiftede i 1995 til det Republikanske parti. Deal meddelte den 1. marts 2010 at han trådte ud af senatet, da han ville stille op som sit partis kandidat til guvernørposten i hjemstaten Georgia. 

Nathan Deal vandt 10. august 2010 republikanernes primærvalg over modkandidaten Karen Handel, med mindre end 2500 stemmer.    Nathan Deal vandt 2. november 2010 guvernørvalget over sin demokratiske modkandidat Roy Barnes. Deal blev 10. januar 2011 taget i ed som Gerogias 82. guvernør, hvor han afløste partifællen Sonny Perdue.

Nathan Deal har arbejdet som advokat og er uddannet fra Mercer University og Walter F. George School of Law.

Referencer

Eksterne henvisninger 

 Officiel profil for Guvernør Deal på Georgias officielle hjemmeside. 
 Nathan Deals officielle kampagneside  på www.nathandeal.org 

Guvernører i Georgia
Medlemmer af Repræsentanternes Hus i USA
Axel Ibsen

Axel Ibsen er navnet på flere personer:

 Axel Ibsen (direktør) (1867-1934) – dansk direktør
 Axel Ibsen (stabsintendant) (1869-1955) – dansk stabsintendant
Sabelslugning

Sabelslugning er kunsten at stikke sværd (ikke blot sabler) eller andre aflange genstande ned gennem halsen. Udøveren kaldes en sabelsluger. Sabelslugning kræver at udøveren overvinder sin kvælningsrefleks – dette trænes ved at føre gradvist større og større ting ned i halsen.

 
Underholdende begivenheder
Ghowr (provins)

Ghowr-provinsen (nogle gange stavet Ghor) er en af Afghanistans 34 provinser. Den ligger i den centrale del af landet. Hovedstaden er Chaghcharan som ligger 2.280 moh. ved floden Hari Rud.

Ghowr var en del af Persien i mange århundreder og var en af de regioner, der deltog i den persiske kulturrenæssance efter den islamiske erobring af Persien. Navnet Ghowr er en dialektversion af det pahlaviske ord gar, som betyder bjerg.

Ghwor var også centrum i Ghorid dynastiet i det 12. og 13. århundrede. I resterne af hovedstaden Firuzkuh ligger minareten i Jam, som er på UNESCOs verdensarvsliste for beskyttelse af kulturminder.

17. juni 2004 angreb hundredvis af Abdul Salaam Khans styrker, som havde afslået den afghanske regerings plan for afvæbning af regionale militser Chaghcharan, og besatte byen. 18 mennesker blev dræbt eller skadet i kampene og provinsguvernøren Mohammed Ibrahim flygtede. Tre dage senere kundgjorde regeringen, at de ikke ville generobre byen. Khan og Ibrahim indledte kort tid efter forhandlinger, men nåede ikke til enighed. Khans tropper forlod Chaghcharan 23. juni, en dag før ankomsten af en bataljon af den afghanske nationalhær, ledet af generalløjtnant Aminullah Paktiyanai, som ankom med en støtte på 20 amerikanske soldater.

Den amerikanske eventyrer Josiah Harlan krævede i 1800-tallet titlen prins af Ghor for sig selv og sine efterkommere i bytte for militær hjælp under en fraktions-konflikt.

Afghanistans provinser